b'\n_START_ARTICLE_\nTikarsilliini\n_START_SECTION_\nOminaisuudet ja k\xc3\xa4ytt\xc3\xb6\n_START_PARAGRAPH_\nTikarsilliini on \xce\xb2-laktaameihin kuuluva antibiootti. Muiden penisilliinien tavoin se est\xc3\xa4\xc3\xa4 bakteerien solusein\xc3\xa4n biosynteesi\xc3\xa4. Tikarsilliini tehoaa useisiin niin gramnegatiivisiin kuin grampositiivisiinkin bakteereihin. Erityisesti sit\xc3\xa4 k\xc3\xa4ytet\xc3\xa4\xc3\xa4n Pseudomonas aeruginosa -infektioiden hoitoon. MRSA-bakteeriin tikarsiliini ei tehoa. Tikarsilliinia k\xc3\xa4ytet\xc3\xa4\xc3\xa4n tavallisesti yhdistelm\xc3\xa4valmisteena klavulaanihapon kanssa. Klavulaanihappo est\xc3\xa4\xc3\xa4 bakteerien beetalaktamaasientsyymi\xc3\xa4, joka muuten hydrolysoisi tikarsilliinin ja muuttaisi sen tehottomaksi. L\xc3\xa4\xc3\xa4keainetta k\xc3\xa4ytet\xc3\xa4\xc3\xa4n erityisesti keuhkokuumeen hoidossa, mutta sit\xc3\xa4 voidaan k\xc3\xa4ytt\xc3\xa4\xc3\xa4 my\xc3\xb6s peritoniitin, virtsatietulehduksien, korvien ja nen\xc3\xa4n tulehdusten sek\xc3\xa4 ihotulehdusten hoitoon. Tikarsilliinin k\xc3\xa4yt\xc3\xb6n on osittain korvannut piperasilliinin ja tatsobaktaamin yhdistelm\xc3\xa4.\n_START_SECTION_\nHaittavaikutukset\n_START_PARAGRAPH_\nTikarsilliini voi aiheuttaa penisilliineille allergisille ihottumaa, kuumeilua ja jopa anafylaksian. Muita haittavaikutuksia voivat olla oksentelu ja ripuli, elektrolyyttih\xc3\xa4iri\xc3\xb6t ja verihiutaleiden tarttumista ehk\xc3\xa4isev\xc3\xa4n vaikutuksen vuoksi herkkyys verenvuotoihin.'